Moni arvioi väkivallan lisääntyneen, vaikka rikollisuus vähenee. Tieto selviää Helsingin yliopiston Kriminologian ja oikeuspolitiikan instituutin ja Tampereen yliopiston Journalismin, viestinnän ja median tutkimuskeskuksen tutkimuksesta.

Tutkimuksen mukaan useimmilla kansalaisilla on väärä käsitys väkivallan yleisyydestä, sillä 70 prosenttia tutkimukseen vastanneista arvioi virheellisesti väkivallan lisääntyneen Suomessa. Väkivallan lisääntymiseen uskoivat eniten muun muassa vaihtoehtoisten tietolähteiden käyttäjät, naiset ja väkivallan uhriksi aiemmin joutuneet.

Enemmistö vastaajista luotti perinteisen uutismedian antamaan kuvaan väkivallasta. Noin kolmasosa uskoo, että kyseiset mediat "suojelevat tiettyjä väkivaltaa tekeviä ryhmiä". Lähes viidesosa arvioi perinteisen uutismedian vähättelevän väkivaltarikollisuutta.

Tutkimuksen mukaan yleisimmin tietoa väkivallasta saadaan perinteisestä uutismediasta. Noin kaksi kolmasosaa vastaajista kertoi saavansa tietoa väkivallasta televisiosta tai radiosta. Viidesosa puolestaan sanoi saavansa tietoa väkivallasta sosiaalisesta mediasta.

Tutkimus perustuu 15-74-vuotiaille suomalaisille suunnattuun, vuonna 2017 toteutettuun kyselyyn. Kyselyyn vastasi 6 141 henkilöä, ja vastausprosentti oli 43,9. Tutkimus on Helsingin Sanomain Säätiön rahoittama.